
DEL I

1. Opplesning av politiforklaringene til Lars Holm og Marte Kirkerud

Både Lars Holm og Marte Kirkerud nektet å forklare seg under hovedforhandlingen i tingretten, og aktor ba om å få lese opp dere forklaringer for politiet. Holm og Kirkeruds forsvarere motsatte seg opplesning, og gjorde gjeldende at opplesning både ville være i strid med norsk straffeprosesslovgivning og internasjonale rettsprinsipper om forbud mot plikt til selvinkriminering og ”equality of arms”. 

1.1. Lars Holms politiforklaring

a) Retten til krysseksaminasjon etter EMK art 6 nr. 3 bokstav d).

Lars Holm er tiltalt i saken. Adgangen til å lese opp hans politiforklaring reguleres for det første av straffeprosessloven § 290, som ikke oppstiller noen begrensninger i denne sammenheng fordi Hom nekter å uttale seg. Kandidaten må imidlertid se at Holms forklaring også har karakter av vitneforklaring mot Peder Ås. Adgangen til å lese opp vitneforklaringer av personer som er tilstede under hovedforhandlingen, reguleres av straffeprosessloven § 296 andre ledd første punktum. Heller ikke denne bestemmelsen oppstiller noen begrensninger i saken fordi ”vitnet nekter å uttale seg”. 

I tillegg til de begrensninger som følger av norsk straffeprosesslovgivning, kommer de begrensningene som følger av EMK artikkel 6. Her ligger sakens kjerne. Det følger av EMK artikkel 6 nr. 1 at siktede har krav på en rettferdig rettergang, og som ledd i dette gir artikkel 6 nr. 3 bokstav d siktede en rett til krysseksaminasjon av de vitner som blir ført mot ham. På grunnlag av praksis fra EMD er det hensiktsmessig å skille mellom de tilfeller hvor vitnet er tilstede under opplesningen, og de tilfeller hvor vitnet ikke er tilstede. I dette tilfellet hvor Holm er tilstede, er siktedes rett til krysseksaminasjon tilfredstilt etter EMK artikkel 6 nr. 3 bokstav d dersom siktede eller hans forsvarer får en passende og tilstrekkelig anledning til å imøtegå og stille spørsmål til vitnet, selv om vitnet ikke vil forklare seg eller nekter å svare på spørsmålene. Se Skoghøy/Vang: I hvilken utstrekning kan vitneforklaringer som er avgitt under etterforskningen, leses opp under hovedforhandlingen i straffesaker, Lov og Rett 2005 side 283 på side 290 flg. med nærmere henvisninger til rettspraksis. Dette vilkåret er oppfylt i vår sak. 

Forsvarerne påberoper seg prinsippet om ”equality of arms” (partslikhetsprinsippet). Det er et pluss dersom kandidaten får frem at artikkel 6 nr. 3 bokstav d er begrunnet i partslikhetsprinsippet, og altså ikke i kontradiksjonsprinsippet. Og derfor kan det ikke oppstilles noe krav om at vitnet svarer på spørsmålet, så fremt både påtalemyndigheten og siktede gis samme mulighet til å forsøke å krysseksaminere vitnet. 

Forsvareren anfører videre at opplesningen vil være i strid med forbudet mot plikt til selvinkriminering. Prinsippet kommer til uttrykk i SP artikkel 14 nr. 3 bokstav g. Spørsmålet kan være om siktedes rett til å krysseksaminere vitnet, selv om vitnet ikke vil forklare seg eller svare på spørsmålene, krenker den siktedes rett til ikke å forklare seg. Spørsmålet ble reist i saken Craxi mot Italia, men EMD la til grunn at det forelå ikke noen motstrid her. Se Skoghøy/Vang op.cit. side 293-294. Det kan ikke forventes at kandidatene tar opp dette, men de som gjør det, og får noe ut av drøftelsen, bør honoreres godt.

Anførselen om at opplesning vil være i strid med forbudet mot plikt til selvinkriminering, har også betydning i forhold til vurderingen av at Holm under avhøret hos politiet ikke ble gjort oppmerksom på at han som siktet ikke hadde plikt til å forklare seg. Se nedenfor, pkt. 1.1 b).

Hvorvidt Holms forklaring er et vesentlig bevis eller ikke, har ingen betydning i denne drøftelsen. Det er likevel grunn til å tro at noen kandidater vil ta opp nettopp dette. På bakgrunn av at dette først ble avklart i norsk rettspraksis i Rt. 2003 side 1808, må det vises overbærenhet med de kandidater som tar feil av reglen på dette punkt. 

b) Betydningen av at Holm ikke ble gjort oppmerksom på at han som siktede ikke hadde plikt til å forklare seg

Det fremgår av faktum at ved gjennomføringen av avhøret glemte polititjenestemannen å gjøre Holm oppmerksom på at han som siktet ikke hadde plikt til å forklare seg, jf. straffeprosessloven § 232. Kandidaten bør som et minimum finne frem til denne bestemmelsen. 

Denne problemstillingen var oppe i Rt. 2003 side 549 og Rt. 2003 side 1814. Høyesterett synes å ha oppstilt et skille mellom avhør som foretatt i en innledende fase og avhør lengre inn i en etterforskningsfase. I dette tilfelle er det tale om et formelt avhør langt inne i en etterforskningsfase. Under vurderingen av om beviset kan tillates først, har Høyesterett Rt. 2003 side 549 tatt utgangpunkt i læren om ulovlig ervervede bevis. 

Utgangspunktet er at partene kan føre alle bevis som vedrører saken. På bakgrunn av hva som er kommet frem under hovedforhandlingen, skal retten ta stilling til hvilken vekt bevisene skal tillegges. Hensynet til den materielle sannhet taler for at alle bevis kan tillates ført, men andre hensyn kan tale for at dette utgangspunkt må modifiseres. I rettspraksis er det lagt til grunn at dersom bevisene er kommet til på ulovlig eller kritikkverdig måte, kan retten nekte dette beviset. Momenter for denne vurderingen: 1)Er beviset lite å stole på. 2)Vil føring av beviset krenke beskyttelsesverdige interesser. 3)Vil føring av beviset representere en gjentakelse eller fortsettelse av rettsbruddet. 

Det er et grunnleggende prinsipp at den som er mistenkt for en straffbar handling, har rett til å forholde seg taus og ikke bidra til egne domfellelse. Opplesning av Holms forklaring vil derfor anses å være en krenkelse av de siktedes grunnleggende rettigheter eller representere en gjentakelse av rettsbruddet. 

c) Begrensninger som følger av EMK art 6 nr. 1

Se drøftelsen nedenfor i pkt. 1.2 c).

1.2. Marte Kirkeruds politiforklaring
a) Skal adgangen til å lese opp Kirkeruds forklaring reguleres av straffeprosessloven §§ 296 eller 297?

Marte Kirkerud møtte under hovedforhandlingen som vitne, men ble dimittert da hun påberopte seg sin rett til å nekte å forklare seg etter straffeprosessloven § 122. 

Første spørsmål blir om adgangen til å lese opp Kirkeruds forklaring reguleres av straffeprosessloven §§ 296 eller 297. 

Denne problemstillingen var oppe i Rt. 2004 side 1789. Høyesterett la her til grunn at spørsmålet om opplesning av forklaringer fra vitner som har møtt, men som er blitt dimittert før retten har tatt stilling til opplesningsspørsmålet, reguleres av § 296 andre ledd andre punktum. Det kan likevel ikke forventes at kandidaten kjenner til denne avgjørelsen, og det avgjørende må bli hvordan kandidatene drøfter. Det kan anføres på den ene side at ordlyden i § 296 andre ledd første punktum synes å forutsette at vitnet er tilstede på det tidspunkt opplesningen skal skje. På den annen side synes § 297 første ledd, når den taler om tilfeller hvor vitnet ”ikke er tilstede under hovedforhandlingen”, bare å ta sikte på tilfeller hvor vitnet overhodet ikke har møtt under hovedforhandlingen. 

Dersom kandidaten - som det riktige - kommer til at opplesningsadgangen reguleres av straffeprosessloven § 296, kan det som i drøftelsen i pkt. 1.1 a) ovenfor konstateres at bestemmelsen oppstiller ingen begrensninger i saken fordi ”vitnet nekter å uttale seg”. Neste spørsmål blir da om EMK art 6 nr. 3 bokstav d), oppstiller noen begrensninger, jf. drøftelsen i pkt. 1.2 b) nedenfor. 

Dersom kandidaten imidlertid komme til at opplesningsadgangen reguleres av straffeprosessloven § 297 - hvilket må aksepteres dersom kandidaten argumenterer fornuftig – kan det spørres om denne bestemmelsen oppstiller begrensninger. Men uansett må kandidaten gå videre og drøfte begrensningene etter EMK art 6 nr. 3 bokstav d.

b) Retten til krysseksaminasjon etter EMK art. 6 nr. 3 bokstav d

Uansett om kandidaten kommer til at adgangen til opplesningsadgangen må reguleres av §§ 296 andre ledd andre punktum eller 297, må det legges til grunn at adgangen til krysseksaminasjon ikke er oppfylt. I forhold til EMK art 6 nr. 3 bokstav d, er det avgjørende at vitnet er til stede når opplesningen skjer. I dette tilfellet ble derimot vitnet dimittert før opplesningen, og forsvarer kan derfor ikke gis en passende og tilstrekkelig adgang til å imøtegå og stille spørsmål til vitnet, jf. drøftelsen i pkt. 1.1 a) ovenfor. Retten til krysseksaminasjon er således ikke tilfredstilt under hovedforhandlingen. Det er også en fordel om kandidaten kan påpeke at de siktede ble heller ikke gitt en passende og tilstrekkelig anledning til å imøtegå og stille spørsmål til Kirkerud da forklaringen ble avgitt. 

Ettersom Ås og Holm verken da forklaringen ble avgitt, eller på noen senere stadium av forfølgningen har fått adgang til å krysseksaminere vitnet, beror spørsmålet om Kirkeruds politiforklaring kan kunne benyttes som bevis under hovedforhandlingen, på om den fremstår som det eneste eller i avgjørende bevis. Se Rt. 2004 side 1974.

Det fremgår av faktum at de beviser påtalemyndigheten hadde mot Ås og Holm, var de forklaringer Holm og Kirkerud hadde avgitt for politiet, og rapport for beslag av det narkotikapartiet som ble funnet i Holms bil. I dette tilfellet må det kunne legges til grunn at politiforklaringen fra Holm i tillegg til beslagsrapporten, vil være tilstrekkelig til å domfelle både Ås og Holm. Det vil derfor være adgang til å lese opp Kirkeruds forklaring.  

c) Begrensninger som følger av EMK art. 6 nr. 1

Selv om Kirkeruds forklaring ikke har så sentral betydning for skyldspørsmålet at krysseksaminasjon er et vilkår for opplesning, følger det av kravet om rettferdig rettergang og straffeprosessloven § at vitneforklaringer som hovedregel skal presenteres direkte for den dømmende rett. For å gjøre unntak fra denne hovedregelen må det derfor være et vilkår om at rettergangen ut fra en totalvurdering fremstår som forsvarlig, jf. EMK art 6 nr 1, jf. ordlyden ”fair trial”.

Når retten til krysseksaminasjon er tilfredstilt, eller forklaringen ikke utgjør det hovedsakelige bevis, er det bare helt unntaksvis at opplesning kan nektes etter art. 6 nr. 1. I denne saken foreligger det ingen slike unntaksgrunner. 

2. Habilitet

Forsvarerne til Ås og Holm gjorde gjeldende at dommeren under hovedforhandlingen i tingretten var inhabil. 

Bakgrunnen var at den samme dommeren hadde avsagt kjennelse om varetektsfengsling på grunnlag av straffeprosessloven § 184, jf. § 171 første ledd nr. 2 og 3. Forsvareren har anført at dommeren i forbindelse med varetektsfengslingen hadde vurdert de tiltalte som ”gjengangerkriminelle”, og ikke kunne forventes å se på dem som uskyldige inntil skyld var bevist etter loven, jf. EMK artikkel 6 nr. 2. 

Kandidaten må først finne frem til domstolloven § 108 som slår fast at en dommer - selv om ikke noen av de lovbestemte habilitetsgrunnen i § 106 er tilstede - er inhabil dersom ” andre særegne omstendigheter foreligger som er skikket til å svekke tilliten til hans uhildethet”. 

Kandidaten bør videre ta utgangspunkt i at det følger av sikker rettspraksis at en dommer som hovedregel ikke er inhabil etter denne bestemmelsen om han tidligere har truffet avgjørelser om varetektsfengsling i saken som har gått vedkommende i mot. Fra denne hovedregelen har det i rettspraksis vært gjort unntak for tilfeller hvor dommeren gjennom tidligere befatning med saken har tatt stilling til sentrale spørsmål i det konkrete saksforhold. 

I rettspraksis (for eksempel Rt. 2002 side 587 og Rt. 2003 side 957) er det lagt til grunn at dommeren vil være inhabil dersom han har vært med på å avsi fengslingskjennelse etter straffeprosessloven § 171 første ledd nr. 3 (gjentakelsesfare), og det senere blir reist sak om sikring eller forvaring. I et slikt tilfelle er det i både fengslingssaken og forvaringssaken selve gjentakelsesfaren som er det sentrale. I rettspraksis er det også gjort unntak for tilfeller hvor varetektsfengsling er hjemlet i straffeprosessloven § 172, hvor det kreves forhold som i særlig grad styrker mistanken, og i tilfeller hvor dommeren ikke bare har konstatert at det foreligger skjellig grunn til mistanke, men har kommet med uttalelser som tilkjennegir at mistanken er særlig sterk. I et slikt tilfelle anses dommeren inhabil til å delta ved behandlingen av skyldspørsmålet i en etterfølgende straffesak om samme forhold. Se for eksempel Rt. 1999 side 2083 og Rt. 2000 side 1282. 

Konklusjonen må etter dette bli at selv om dommeren har vurdert de tiltalte som ”gjengangerkriminelle” i fengslingskjennelsen, kan han ikke anses inhabil etter domstolloven § 108. 

Selv om det må være feil å konkludere med at dommeren er inhabil, bør også dette aksepteres dersom kandidaten viser forståelse i drøftelsen, og får frem det klare utgangspunktet. 

3. Preklusjon

Denne drøftelsen blir subsidiær dersom kandidaten – som det riktige – kommer til at dommeren ikke er inhabil.

Aktor anførte at en eventuell habilitet under enhver omstendighet var prekludert etter domstolloven § 111. 

Innsigelsene om at dommeren var inhabil ble først fremsatt mot slutten av hovedforhandlingen. Spørsmålet er om bestemmelsen i domstolloven § 111 andre ledd om at utelukkelse etter § 108 ikke lenger kan kreves når partene har ”visst om de særegne omstændigheter, men allikevel har indlatt sig i forhandlinger for retten”, kan medføre at de tiltalte har tapt adgangen til å gjøre inhabiliteten gjeldende. 

Det fremgår klart av rettspraksis at de tiltalte i en slik situasjon ikke er avskåret fra å påberope dette som ankegrunn, og må da selvsagt også kunne påberope dette under selve hovedforhandlingen. Se for eksempel Rt. 2004 side 1513 avsnitt 12-13 og Rt. 2004 side 1794 avsnitt 33. Det kan imidlertid ikke forventes at kandidatene kjenner til disse avgjørelsene.

Problemstillingen kan også drøftes som et spørsmål om de tiltalte i henhold til EMK artikkel 6 nr. 1 har anledning til å gi avkall på å påberope slike grunnleggende rettsikkerhetsgarantier. I Rt. 2004 side 1513 avsnitt 13 er forholdet til EMK artikkel 6 nr. 1 drøftet på prinsipielt grunnlag. Det uttales her at dersom det er ”tale om et avkall som i den konkrete sak har liten betydning, og det fremstår som ubetenkelig å legge vekt på tiltaltes eget syn, må det kreves at tiltalte har fått nødvendige opplysninger om hva avkallet innebærer, og at han har tatt en overveiet og entydig beslutning”.  

Jeg forventer ikke at mange kandidater ser denne problemstillingen. Men de som gjør det, og får noe ut av det, bør honoreres.  

DEL II

1. Opplesning av Lars Holms politiforklaring

Peder Ås påanket dommen til Hålogaland lagmannsrett. Lars Holm var innkalt som vitne, men møtte ikke. Marte Kirkerud opplyste i sin forklaring at årsaken var at Ås hadde ringt ham kvelden i forveien og truet med å drepe ham dersom han møtte som vitne. 

Aktor ba om at Holms politiforklaring ble lest opp. Ås forsvarer protesterte mot dette på samme grunnlag som for tingretten, det vil si at opplesning ville være i strid med norsk straffeprosesslovgivning og internasjonale prinsipper om forbud mot plikt til selvinkriminering og ”equality of arms”. 

1.1. Betydningen av at Lars Holm møtte under hovedforhandlingen i tingretten

Som støtte for at forklaringen kunne leses opp, anførte aktor for det første at de begrensninger som gjelder for opplesning av vitneforklaringer for tingretten, ikke gjaldt ved anke når vitnet har møtt under behandlingen for tingretten. 

Ettersom Holm ikke er tilstede, reguleres adgangen til opplesning av straffeprosessloven § 297, som må suppleres med de begrensningene som følger av EMK artikkel 6 nr. 3 bokstav d. 

I rettspraksis er det lagt til grunn at dersom siktede verken da forklaringen ble avgitt, eller på noe senere stadium av forfølgningen, har fått en passende og tilstrekkelig anledning til å stille spørsmål til vitnet, beror spørsmålet om en forklaring som er avgitt under etterforskning, skal kunne benyttes som bevis under hovedforhandlingen, på om den fremstår som det eneste eller hovedsakelig bevis, jf. del I ovenfor. 

I dette tilfellet har Marte Kirkerud forklart seg som vitne, og hennes forklaring i tillegg til beslagsrapporten, vil kunne være tilstrekkelig til domfellelse. Det kan således legges til grunn at Holms forklaring ikke er det hovedsakelige bevis, og derfor kan leses opp. 

For å ta stilling til aktors anførsel om at de begrensninger som gjelder for opplesning av vitneforklaringer for tingretten, ikke gjaldt ved anke når vitnet har møtt under behandling for tingretten, må kandidaten forutsette at vi ikke står overfor et hovedsakelig bevis. En annen (og bedre?) innfallsvinkel er at kandidaten lar være å drøfte om Holms forklaring er det hovedsakelige bevis, og går rett på spørsmålet om retten til krysseksaminasjon er ivaretatt. 

Problemstillingen i denne drøftelsen er om det er tilstrekkelig for å tilfredsstille siktedes rett til krysseksaminasjon at Holm hadde møtt for tingretten, og at Ås og hans forsvarer hadde hatt anledning til stille spørsmål der. I så fall kan forklaringen leses opp selv om den utgjør det hovedsakelige bevis. 

Det kan nok ikke forventes at alle kandidater ser denne problemstillingen ettersom dette forutsetter god oversikt over regelverket. Problemstillingen gir imidlertid en anledning for de bedre kandidater til å skille seg ut.  

Spørsmålet var oppe i Rt. 2003 side 1808. Førstvoterende uttalte med tilslutning fra de øvrige dommerne (avsnitt 22):

”Ved anke over bevisbedømmelsen under skyldspørsmålet finner det etter vår prosessordning sted en fullstendig ny bevisbedømmelse for lagmannsretten. På denne bakgrunn må det etter min mening være en forutsetning for at forklaring og spørsmålsadgang under tingrettens behandling skal kunne danne grunnlag for opplesning for lagmannsretten, at forklaringen og resultatet av spørsmålsrunden for tingretten på en etterviselig måte kan opplyses under lagmannsrettsbehandlingen. Siden vitnet B i den foreliggende sak møtte for lagmannsretten, og tiltalte hadde anledning til å stile spørsmål til ham under lagmannsrettens behandling av saken, finner jeg ikke grunn til å gå nærmere inn på denne problemstillingen”. 

Etter dette må det legges til grunn at såfremt avhøret for tingretten ikke er protokollert eller kan dokumenteres på annen etterviselig måte, vil det at siktede eller hans forsvarer har hatt anledning til krysseksaminasjon for tingretten, ikke være tilstrekkelig for at en tidligere avgitt forklaring skal kunne tillates opplest for lagmannsretten. Og det må således konkluderes med at aktors anførsel ikke kan føre frem. 

Det kan ikke forventes at kandidatene kjenner til denne avgjørelsen. Kandidaten bør imidlertid komme til samme resultat ved å gjøre rede for de grunnleggende prinsipper som er trukket opp av Høyesterett og EMD. 

1.2. Betydningen av at Ås hadde truet Holm til ikke å møte som vitne

For det andre anførte aktor at opplesning uansett måtte tillates når årsaken til at Holm ikke møtte, var at han var blitt truet av Ås. 

Drøftelsen av denne anførselen forutsetter at adgangen til krysseksaminasjon ikke er oppfylt, jf. EMK artikkel 6 nr. 3 bokstav d. 

I norsk rettspraksis (se for eksempel Rt. 1994 side 469 og Rt. 2004 side 1425) er det lagt til grunn en regel om at siktedes rett til krysseksaminasjon etter EMK artikkel 6 nr. 3 bokstav d ikke kan være til hinder for opplesning av vitneforklaringer som er avgitt for politiet dersom årsaken til at vitnet unnlater å forklare seg i retten, er press fra tiltalte. 

Spørsmålet har så vidt meg bekjent ikke vært oppe i EMD. Under henvisning til at Ås` forsvarer anfører at opplesning vil være i strid med internasjonale rettsprinsipper vil den bedre kandidat derfor drøfte de prinsipielle sider ved en slik løsning som Høyesterett har lagt til grunn, og reise spørsmål om den er i strid med EMK artikkel 6 nr. 3 bokstav d. 

Det må etter mitt syn legges til grunn at Høyesteretts løsning ikke er konvensjonsstridig, selv om det motsatt resultat også må godtas dersom argumentasjon er fornuftig. 

Dette spørsmålet er nærmere drøftet av Skoghøy/Vang, op.cit. side 305.  

2. Anken vedrørende lagmannsrettens lovanvendelse 

Peder Ås ble dømt i samsvar med tiltalen for innføring av 2 900 gram amfetamin eller medvirkning til dette. Ås anket lagmannsrettens dom på grunn av feil ved lovanvendelsen og saksbehandlingen. Det er ikke anført hvilke lovanvendelses –eller saksbehandlingsfeil feil som eventuelt foreligger. Jeg behandler først det som kan anses som lovanvendelsesfeil. 

Under prosedyren om skyldspørsmålet gjorde forsvareren gjeldende at uansett om Ås hadde bestilt en del av det narkotikapartiet Holm innførte, var det ikke noe grunnlag for å dømme Ås for innførsel eller medvirkning til innførsel. Det forelå nemlig ingen beviser for at Ås hadde noe kunnskap om hvor Holm hadde tenkt til å skaffe partiet fra. 

I den protokollerte rettsbelæringen til lagretten uttalte lagmannen at det var tilstrekkelig for å dømme Ås for medvirkning til innførsel av narkotikapartiet at han visste eller hadde innsett muligheten av at Holm ville anskaffe partiet ved innførsel. Siden Skibotn turisthotell var avtalt som overleveringssted, måtte det etter lagmannsrettens oppfatning i dette tilfellet anses som overveiende sannsynlig at Ås visste eller i alle fall hadde innsett muligheten av at partiet skulle anskaffes ved innførsel fra Finland. 

2.1 Forsettskravet med hensyn til innførsel

Lagmannens rettsbelæring må forstås slik at domfeltes forsett med hensyn til hvor Holm hadde tenkt til å skaffe partiet fra, er å anse som dolus eventualis. 

Dette kommer til uttrykk ved formuleringene ”eller hadde innsett muligheten av at Holm ville anskaffe partiet ved innførsel”, og ”i alle fall hadde innsett muligheten av at partiet skulle skaffes ved innførsel fra Finland”.  

Problemstillingen er om lagmannen i sin rettsbelæring har lagt til grunn feil lovanvendelse ved formuleringen av forsettet. 

Det er etter sikker rett ikke tilstrekkelig til å konstatere forsett i form av dolus eventualis at det forhold som forsettet skal dekke, for gjerningspersonen fremstilte seg som mulig, og at vedkommende likevel valgte å handle. Det kreves i tillegg en positiv innvilgelse av dette momentet, jf. den positive innvilgelsesteori. Lagmannen måtte således i sin rettsbelæring vise til at lagretten måtte finne det bevist at Ås bevisst hadde tatt det standpunkt at han ville medvirke selv om amfetaminet skulle anskaffes ved innførsel. Den positive innvilgelse 

- skiller i det nedre grenseområdet - forsettet fra den bevisste uaktsomhet. Se for øvrig Rt. 2004 side 1769 hvor Høyesterett opphevet en dom fra lagmannsretten hvor den samme formuleringen var benyttet. 

Etter dette må det legges til grunn at lagmannens rettsbelæring gir en uriktig beskrivelse av forsettskravet, og den kan følgelig ha hatt betydning for lagrettens bekreftende svar på hovedspørsmålet. 

Konklusjonen blir at lagmannsrettens dom med hovedforhandling må oppheves. Dolus eventualis er ikke det mest sentrale i forsettslæren, og det kan ikke forventes at alle kadidatene får så mye ut av denne problemstillingen. 

2.2 Beviskravet

I lagmannens rettsbelæring formuleres beviskravet som at det etter lagmannsrettens oppfatning var ” overveiende sannsynlig” at Ås hadde handlet med det nødvendige forsett. 

Det er ikke er tilstrekkelig for å domfelle at det er overveiende sannsynlig at tiltalte har handlet med den skyld som straffebudet krever. For å domfelle må lagretten finne det bevist utover enhver rimelig tvil at forsettskravet er oppfylt. Dette er meget sentralt i strafferetten, og samtlige kandidater bør se at lagmannsrettens dom med hovedforhandling må oppheves på dette grunnlag. 

Noen kandidater kan muligens få problemer med å skille mellom formuleringen av beviskravet og forsettskravet i rettsbelæringen. Men som sagt, kandidaten bør i alle fall se førstnevnte. 

3. Anken vedrørende lagmannsrettens saksbehandling 

Som nevnt anket Peder Ås også lagmannsrettens dom på grunn av feil ved saksbehandlingen. Det er ikke anført hvilke saksbehandlingsfeil som eventuelt foreligger.

Under straffutmålingsprosedyren gjorde forsvarer gjeldende at Ås under enhver omstendighet ikke kunne dømmes for medvirkning til innførsel av mer enn den del av narkotikapartiet som han selv hadde bestilt. I dommen, hvor Ås ble dømt for medvirkning til hele partiet på 2 900 gram, ble forsvarerens argument forkastet under henvisning til at det fulgte av lagrettens svar på de spørsmål som var stilt til den, at han var skyldig i å ha innført eller medvirket til å innføre ca 2 900 gram amfetamin. Denne bevisvurderingen kunne ikke overprøves av de juridiske dommerne og de fire lagrettemedlemmene som skulle utmåle straffen. 

Problemstillingen er om bevistemaet med hensyn til kvantum er en del av skyld- eller straffespørsmålet. 

I en straffesak for lagmannsretten hvor retten er satt med lagrette, er lagrettens kompetanse begrenset til å gjelde avgjørelsen av skyldspørsmålet, jf. straffeprosessloven § 363. Spørsmålet om straff skal etter straffeprosessloven § 376e avgjøres av fagdommerne og fire lagrettemedlemmer. 

Straffeloven § 162 opererer med tre kategorier av narkotikaforbrytelser. Så langt det er nødvendig for å avgjøre hvilken av disse kategoriene en overtredelse av bestemmelsen skal plasseres i, må lagretten ta stilling til stoffets art og kvantum. Innenfor de enkelte kategoriene hører derimot spørsmålet om stoffets art og kvantum under straffespørsmålet, jf. Rt. 1998 side 1945 og Høyesteretts kjennelse 2. september 2005 (HR-2005-01394-A). 

I dette tilfellet inneholdt spørsmålet til lagretten opplysninger om både stoffets art og kvantum. Ettersom stoffets art ikke var omtvistet, er det ikke noe å innvende mot at dette ble angitt i spørsmålsskriftet. Derimot burde kvantum ikke vært angitt ettersom Ås benektet befatning med narkotikapartiet, og det eksakte kvantum hører under straffespørsmålet. 

I den utstrekning spørsmål til lagretten likevel innholder opplysninger som hører under straffspørsmålet – som i dette tilfellet – er det svar lagretten gir, ikke bindende for fagdommerne og de lagrettemedlemmer som skal utmåle straffen. Disse må – ubundet av lagrettens svar – ta et selvstendig standpunkt til hvilket kvantum overtredelsen gjelder, og det må fremgå hva retten har funnet bevist med hensyn til dette, jf. Høyesteretts kjennelse 2. september 2005 (HR-2005-01394-A).. 

Det er derfor uriktig saksbehandling når lagmannsretten har vist til at lagretten har avgjort bevisvurderingen med hensyn til hvilket kvantum Ås var skyldig i å ha innført eller medvirket til å innføre, med bindende virkning.

Det må antas at denne feilen kan ha virket inn på dommens innhold, jf. straffeprosessloven § 343 første ledd. Lagmannsrettens dom med ankeforhandling må derfor oppheves. 

Det er grunn til å tro at en del kandidater kan ha problemer med å skille hva som hører inn under lovanvendelsen, og hva som hører inn under saksbehandlingen. Jeg antar at noen kandidater feilaktig vil rubrisere dette spørsmålet under lovanvendelsen. Dette trenger likevel ikke gi grunnlag for særlig trekk dersom kandidaten ellers viser forståelse for det som er det sentrale i denne problemstillingen.   

Avsluttende vurderinger

Oppgaven er ikke omfattende. Den er oversiktig og reiser et begrenset antall problemstillinger. Men jeg antar at oppgaven holder en relativt høy vanskelighetsgrad. Dette må det tas hensyn til ved karakterfastsettelsen.

Sensorveiledningen er skrevet før jeg har lest noen besvarelser. 

Oslo, 9. november 2005

Tonje Vang

